7.2.2023
DA
Den Europæiske Unions Tidende
C 47/97 Onsdag den 6. juli 2022
52. opfordrer indtrængende myndighederne til at vedtage en ny strategi og handlingsplan for retsvæsenet og til at vedtage ændringen af loven om det høje domstols- og anklageråd og den nye lov om domstolene i Bosnien-Hercegovina i overensstemmelse med europæiske standarder;
53. opfordrer Bosnien-Hercegovina til at sikre gennemførelsen og håndhævelsen af alle retsafgørelser og minder om, at retsstatsprincippet er afgørende for landets fremgang mod euro-atlantisk integration; påpeger, at håndhævelsesgraden er særlig lav for domme i miljøsager; opfordrer til hurtigere behandling af sager ved domstole, som er kompetente til at træffe afgørelse i administrative tvister om offentlige myndigheders ulovlige handlinger;
54.
minder om behovet for at ajourføre lovgivningen og tilpasse sig EU's regler om bekæmpelse af hvidvask af penge og finansiering af terrorisme og for at oprette et kontor for inddrivelse af aktiver;
55. opfordrer indtrængende Bosnien-Hercegovina til at styrke og i tilstrækkelig grad organisere og finansiere korruptionsbekæmpelsesstrukturer, der dækker interessekonflikter og lobbyvirksomhed; minder om behovet for uhindret efterforskning af offentlige ansattes ulovlige berigelse; understreger vigtigheden af at adressere Grecos anbefalinger og sikre opdagelse og ansvarlighed; minder om behovet for at ajourføre lovgivningen og tilpasse sig EU's regler om beskyttelse af whistleblowere;
56. påpeger endnu en gang behovet for at efterforske politiske og administrative forbindelser til organiseret kriminalitet; opfordrer til administrative reformer med henblik på at udrydde korruption og til forbedrede mekanismer til overvågning af korruption samt effektiv retsforfølgning af højt profilerede korruptionssager;
57. fremhæver den fare, som det dårlige samarbejde mellem Bosnien-Hercegovinas retshåndhævende myndigheder og deres manglende evne til effektivt at samarbejde med Europol, Eurojust og Den Europæiske Anklagemyndighed, udgør; glæder sig over de bilaterale bestræbelser, der støttes af Europol og Eurojust, med henblik på at optrevle netværk for menneskehandel;
58. opfordrer til en yderligere forbedring af dette samarbejde, også med henblik på fuldt ud at operationalisere den fælles handlingsplan for terrorbekæmpelse for Vestbalkan; tilskynder til at oprette et kontaktpunkt for skydevåben;
Grundlæggende rettigheder
59. beklager den fortsatte undladelse af at beskytte mediefriheden og -pluralismen; fastholder, at det er nødvendigt at fjerne politisk indblanding og beskytte journalisters sikkerhed og velvære, herunder deres arbejdstagerrettigheder, og beskytte dem mod intimidering og mod strategiske retssager mod offentligt engagement (SLAPP) med systematisk og effektiv retsforfølgelse, herunder omgående og effektive efterforskningsskridt efter alle trusler mod og angreb på dem; opfordrer myndighederne til at tildele journalister et særligt beskyttelsesniveau i strafferetten; beklager den tiltagende kønsbaserede vold mod kvindelige journalister, herunder trusler og forskelsbehandling på arbejdspladsen;
60.
efterlyser effektive foranstaltninger til at sikre finansiel bæredygtighed og politisk uafhængighed for offentlige radioog tv-selskaber, navnlig det offentlige radio- og tv-selskab i Bosnien-Hercegovina (BHRT); opfordrer indtrængende myndighederne til at træffe foranstaltninger for at udpege en bæredygtig løsning for BHRT's finansieringsproblemer og forhindre lukning af selskabet og til at vedtage lovgivning om gennemsigtighed i medieejerskab; bemærker med bekymring manglen på pluralitet i medierne og nye aktørers vanskeligheder i forbindelse med at få tildelt licenser og andre elementer, der er nødvendige for at operere på telekommunikationsmarkedet; udtrykker sin bekymring over manglen på en vifte af traditionelle mediekanaler, herunder tilgængelighed af indhold på alle officielle sprog;
61. beklager dybt myndighedernes trusler mod civilsamfundet; fordømmer de vedvarende begrænsninger af ytrings- og forsamlingsfriheden i Bosnien-Hercegovina og de voksende begrænsninger af disse rettigheder i Republika Srpska; fordømmer i den forbindelse de lokale myndigheder i Prijedors beslutning om at forbyde den bebudede fredelige march, som skulle markere White Ribbon-dagen til minde om de civile ofre for krigen i 1992-1995; opfordrer til vedtagelse af en ramme for gennemsigtig finansiering af civilsamfundsorganisationer;